2022/0427 (NLE)

Pasiūlymas

TARYBOS ĮGYVENDINIMO SPRENDIMAS

kuriuo iš dalies keičiamas Tarybos įgyvendinimo sprendimas (ES) (ST 10155/21; ST 10155/21 ADD 1) dėl Liuksemburgo ekonomikos gaivinimo ir atsparumo didinimo plano įvertinimo patvirtinimo

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, ypač į jo 18 straipsnio 2 dalį,

atsižvelgdama į Europos Komisijos pasiūlymą,

kadangi:

(1)2021 m. balandžio 30 d. Liuksemburgui pateikus nacionalinį ekonomikos gaivinimo ir atsparumo didinimo planą, Komisija Tarybai pasiūlė teigiamą jo įvertinimą. Taryba teigiamą įvertinimą patvirtino 2021 m. liepos 13 d. Tarybos įgyvendinimo sprendimu;

(2)pagal Reglamento (ES) 2021/241 11 straipsnio 2 dalį didžiausias finansinis įnašas kiekvienos valstybės negrąžintinai finansinei paramai pagal toje dalyje nustatytą metodiką turėtų būti atnaujintas ne vėliau kaip 2022 m. birželio 30 d. 2022 m. birželio 30 d. Komisija to atnaujinimo rezultatus pateikė Europos Parlamentui ir Tarybai;

(3)kad būtų atsižvelgta į atnaujintą didžiausią finansinį įnašą, 2022 m. lapkričio 11 d. Liuksemburgas pagal Reglamento (ES) 2021/241 18 straipsnio 2 dalį Komisijai pateikė atnaujintą ekonomikos gaivinimo ir atsparumo didinimo planą. Pagal Reglamento (ES) 2021/241 19 straipsnį Komisija atnaujinto ekonomikos gaivinimo ir atsparumo didinimo plano aktualumą, efektyvumą, veiksmingumą ir darną įvertino vadovaudamasi to reglamento V priede pateiktomis vertinimo gairėmis;

(4)Liuksemburgo pateiktas atnaujinimas daro poveikį investicijoms į skaitmeninius įgūdžius pagal 1A komponentą ir tarpinėms bei siektinoms reikšmėms, kurių eilės numeriai yra nuo 1A-6 iki 1A-8 („Kvalifikacijos įgijimas, kėlimas ir keitimas“);

(5)iš atnaujinto Liuksemburgo ekonomikos gaivinimo ir atsparumo didinimo plano išbraukiamos investicijos į skaitmeninius įgūdžius, susijusios su skaitmeninių įgūdžių srities e. mokymosi kursais, skirtais darbuotojams, kurie 2021 m. sausio–kovo mėn. dirbo pagal sutrumpinto darbo laiko tvarką. Iš 2021 m. liepos 13 d. Tarybos įgyvendinimo sprendimo reikėtų išbraukti investicijų į skaitmeninius įgūdžius, 1A-6 siektinos reikšmės ir 1A-7 bei 1A-8 tarpinių reikšmių aprašymą;

(6)Liuksemburgo pateiktas labai nedidelis pakeitimas nedaro poveikio teigiamam ekonomikos gaivinimo ir atsparumo didinimo plano įvertinimui pagal ekonomikos gaivinimo ir atsparumo didinimo plano aktualumą, veiksmingumą, efektyvumą ir darną;

(7)visų pirma, kalbant apie 19 straipsnio 3 dalies b punkte nustatytą vertinimo kriterijų, nors investicijos į skaitmeninius įgūdžius ir išbrauktos, atnaujintu ekonomikos gaivinimo ir atsparumo didinimo planu tebesprendžiami visi arba didelė dalis uždavinių, nustatytų konkrečiai šaliai skirtose rekomendacijose, kurias 2019 ir 2020 m. Liuksemburgui pateikė Taryba, be kita ko, dėl darbo rinkos politikos ir skaitmeninės pertvarkos. Atnaujintame ekonomikos gaivinimo ir atsparumo didinimo plane vis dar numatytos skaitmeninės priemonės, be kita ko, susijusios su kvalifikacijos kėlimu ir keitimu. Konkrečiai programa „FutureSkills“ siekiama darbo ieškantiems asmenims suteikti socialinių emocinių, skaitmeninių ir vadovavimo įgūdžių, 45 metų ir vyresniems darbo ieškantiems asmenims nustatant specialią siektiną reikšmę. Reforma „Skillsdësch“ siekiama parengti profesinio mokymo programas, kurios padėtų darbuotojams ir darbo ieškantiems asmenims padidinti jų įsidarbinimo galimybes vykstant žaliajai ir skaitmeninei pertvarkai. Be to, atnaujintame ekonomikos gaivinimo ir atsparumo didinimo plane taip pat išlaikomos tam tikros investicijos į skaitmenizaciją ir inovacijas, kuriomis prisidedama prie skaitmeninės pertvarkos sveikatos priežiūros ir viešųjų paslaugų srityse, taip pat plėtojant itin saugią ryšių infrastruktūrą;

(8)be to, kalbant apie 19 straipsnio 3 dalies e punkte nustatytą vertinimo kriterijų ir atsižvelgiant į sumažintą didžiausią finansinį įnašą ir atnaujintą ekonomikos gaivinimo ir atsparumo didinimo planą, priemonės, kuriomis veiksmingai prisidedama prie žaliosios pertvarkos, sudaro 68,8 % visų atnaujinto ekonomikos gaivinimo ir atsparumo didinimo plano asignavimų, palyginti su 60,9 % pradiniame ekonomikos gaivinimo ir atsparumo didinimo plane. Šie dydžiai apskaičiuoti pagal Reglamento (ES) 2021/241 VI priede nustatytą metodiką;